  Туспуктэм: Удмуртиысь ветеринарияя валтӥсь управленилэн пресс-службаез Наталия Сильвестрова Красногорск ёросысь Бадӟым Селег черкогуртын тылобурдо грипп потон интыез пусйизы. Висёнэз тымет дурысь шедьтэм кулэм чайкалэсь шедьтӥзы. Со сярысь элькунысь ветеринарияя управленилэн пресс-службаез ивортӥз. Эграысь пудо-живот эмъян станциысь ӧнерчиос таӵе учырын кулэ луись висъян но сюбегатон ужрадъёс ортчыто. Гуртоосты тылобурдооссэс ворсаныкосо, соос кыр тылобурдоосын ӵош медам сюрылэ. Висись яке кулэм тылобурдоез йӧтылыны уг яра. Кузёос тылобурдозэс, сӥльзэс, пузъёссэс ӧрилы быдтон понна сётыны кулэ. Гурт тылобурдо шуак кулыку но солэсь висёнзэ шедьтыку, озьы ик кулэм кыр тылобурдоез синйылтыку, элькунысь ветеринарияя валтӥсь управленилэн 8-800-222-17-16 номеро ӟырдыт телефон линияз жингыртоно. Красногрск ёросысь пудо-живот эмъян ёзэслэн телефон номерез: +7 (34164) 2-12-57. Тодэ вайытом, тылобурдо гриппез нырысь ик Глазкарын пусйизы. 5-тӥ куартолэзе карысь тыметын бырем тылобурдоосты шедьтӥзы шуыса ивортӥзы. 6-тӥ куартолэзе висёнэз Ижкарын шараязы. 11-тӥ куартолэзе гриппез Кез ёросысь шедьтэм сярысь ивортӥзы. Удмуртиысь тылобурдо вордон фабрикаосын кышкытлыклэсь утиськон ужрадъёсты кужмоято. Ватсалом, тылобурдо грипп – туж алясь висён, со адямилы но паласькыны быгатэ. Висись яке кулэм тылобурдоез кутылыны яг яра. Черлам муртлэн температураез 38-40 градусозь будэ, мугор юзыр-кезьыр луыса кошке, куалекъя, ньылон, быгытъёс, йыр висё, кӧтвиян, ӧскон кутске, кызон потэ. Тылобурдо грипплэсь адями кулыны быгатэ. Тегъёс: висён тылобурдогрипп Удмуртия Красногорск  